title: Kommissionens gennemførelsesforordning (EU) nr. 996/2012 af 26. oktober 2012 om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima, og om ophævelse af gennemførelsesforordning (EU) nr. 284/2012  EØS-relevant tekst

text:
               27.10.2012

               DA

               Den Europæiske Unions Tidende

               L 299/31

         KOMMISSIONENS GENNEMFØRELSESFORORDNING (EU) Nr. 996/2012
   af 26. oktober 2012
   om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima, og om ophævelse af gennemførelsesforordning (EU) nr. 284/2012
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
   ud fra følgende betragtninger:

               (1)

               I henhold til artikel 53 i forordning (EF) nr. 178/2002 kan der vedtages relevante EU-beredskabsforanstaltninger vedrørende fødevarer og foder, der er importeret fra et tredjeland, for at beskytte menneskers sundhed, dyresundheden eller miljøet, hvis denne risiko ikke kan styres på tilfredsstillende vis ved hjælp af de foranstaltninger, der træffes af medlemsstaterne hver for sig.

               (2)

               Efter ulykken på atomkraftværket i Fukushima den 11. marts 2011 blev Kommissionen orienteret om, at indholdet af radionukleider i visse fødevarer med oprindelse i Japan oversteg de indgrebsværdier for fødevarer, der gælder i Japan. En sådan kontaminering kan udgøre en trussel mod folke- og dyresundheden i Unionen, og derfor blev Kommissionens gennemførelsesforordning (EU) nr. 297/2011 af 25. marts 2011 om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima (2), vedtaget. Nævnte forordning blev senere afløst af Kommissionens gennemførelsesforordning (EU) nr. 961/2011 (3), som atter blev afløst af Kommissionens gennemførelsesforordning (EU) nr. 284/2012 (4).

               (3)

               Gennemførelsesforordning (EU) nr. 284/2012 er flere gange blevet ændret for at tage hensyn til situationens udvikling. Da der nu er behov for yderligere ændringer, er det hensigtsmæssigt at lade gennemførelsesforordning (EU) nr. 284/2012 blive afløst af en ny forordning.

               (4)

               De eksisterende foranstaltninger er blevet revideret under hensyntagen til mere end 26 000 tilfælde af data om forekomst af radioaktivitet i foder og fødevarer, som de japanske myndigheder har fremlagt, vedrørende anden vækstsæson efter ulykken.

               (5)

               Det er nødvendigt at udelukke sendinger til eget forbrug fra anvendelsen af bestemmelserne i denne forordning. Hvad angår animalske fødevarer og foderstoffer bør der henvises til bestemmelserne i Kommissionens forordning (EF) nr. 206/2009 af 5. marts 2009 om indførsel til Fællesskabet af sendinger af animalske produkter til eget forbrug og om ændring af forordning (EF) nr. 136/2004 (5). Hvad angår andre foderstoffer og fødevarer bør det fastsættes, at sendinger kun kan anses for sendinger til eget forbrug, hvis de er af ikke-kommerciel karakter og er bestemt til en privatpersons eget forbrug eller anvendelse.

               (6)

               De japanske myndigheder har fremlagt omfattende oplysninger for Kommissionen om, at, der udover de allerede undtagne alkoholholdige drikkevarer (sake, whisky og shochu), er andre alkoholholdige drikkevarer, som heller ikke indeholder målelige mængder af radioaktivitet. Processen med polering og gæring reducerer radioaktiviteten i alkoholholdige drikkevarer til et ubetydeligt niveau. Visse andre alkoholholdige drikkevarer bør derfor udelukkes fra denne forordnings anvendelsesområde for at mindske den administrative byrde for de japanske myndigheder og de kompetente myndigheder i de importerende medlemsstater.

               (7)

               De data, som de japanske myndigheder har fremlagt, dokumenterer, at det ikke længere er nødvendigt at kræve prøveudtagning og analyse af foderstoffer og fødevarer, der har oprindelse i præfekturerne Yamanashi og Shizuoka, vedrørende tilstedeværelsen af radioaktivitet forud for eksport til Unionen. Kravet til prøveudtagning og analyser bør kun bibeholdes for te fra Shizuoka og svampe fra Shizuoka og Yamanashi.

               (8)

               Da der fortsat konstateres betydelige mængder radioaktivitet eller mængder radioaktivitet, der ikke er i overensstemmelse med kravene, i foderstoffer og fødevarer, der har oprindelse i præfekturet Fukushima, bør de eksisterende krav til prøveudtagning og analyse forud for eksport til Unionen bibeholdes for alle foderstoffer og fødevarer med oprindelse i det pågældende præfektur. Men de generelle undtagelser, f.eks. for alkoholholdige drikkevarer og sendinger til eget forbrug, bør fortsat gælde for sådanne foderstoffer og fødevarer

               (9)

               Hvad angår præfekturerne Gunma, Ibaraki, Tochigi, Miyagi, Saitama, Tokyo, Iwate, Chiba og Kanagawa, for hvilke der i øjeblikket kræves prøveudtagning og analyse af alle foderstoffer og fødevarer forud for eksport til Unionen, bør dette krav begrænses til kun at omfatte svampe, te, fiskevarer, visse spiselige vilde planter, visse grøntsager, visse frugter, ris og sojabønner samt forarbejdede og afledte produkter heraf. De samme krav bør gælde for sammensatte fødevarer, der for mere end 50 %'s vedkommende består af en ingrediens/ingredienser, der kræves testet forud for eksport til Unionen.

               (10)

               Importkontrollen viser, at de særlige betingelser, der er fastsat i EU-lovgivningen, gennemføres korrekt af de japanske myndigheder, og at overtrædelse ikke har fundet sted i over et år. Hyppigheden af importkontrollen og rapporteringen af resultaterne til Kommissionen bør derfor nedsættes.

               (11)

               Der bør foretages en ny revision af bestemmelserne, når resultaterne af prøveudtagninger og analyser af forekomsten af radioaktivitet i foderstoffer og fødevarer i den tredje vækstsæson efter ulykken foreligger, dvs. senest den 31. marts 2014. For de produkter, der hovedsagelig høstes i anden del af den anden vækstsæson (og alle data fra den anden vækstsæson derfor endnu ikke foreligger), bør der imidlertid foretages en revision af bestemmelserne senest den 31. marts 2013.

               (12)

               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DENNE FORORDNING:
   Artikel 1
   Anvendelsesområde
   Denne forordning finder anvendelse på foder og fødevarer, jf. definitionen af foder og levnedsmidler i artikel 1, stk. 2, i Rådets forordning (Euratom) nr. 3954/87 (6), der har oprindelse i eller er afsendt fra Japan, bortset fra:

               a)

               produkter, der blev afsendt fra Japan inden den 28. marts 2011

               b)

               produkter, der blev høstet og/eller forarbejdet inden den 11. marts 2011

               c)

               alkoholholdige drikkevarer henhørende under KN-kode 2203-2208

               d)

               sendinger af animalske foderstoffer og fødevarer til eget forbrug, der er omfattet af artikel 2 i forordning (EF) nr. 206/2009

               e)

               sendinger af ikke-animalske foderstoffer og fødevarer til eget forbrug, som er af ikke-kommerciel karakter og er bestemt til en privatpersons eget forbrug eller anvendelse. I tilfælde af tvivl ligger bevisbyrden hos modtageren af sendingen.

         Artikel 2
   Definitioner
   I denne forordning forstås ved "overgangsforanstaltninger i den japanske lovgivning" de overgangsforanstaltninger, der er vedtaget af de japanske myndigheder den 24. februar 2012 for så vidt angår maksimalgrænseværdierne for summen af cæsium-134 og cæsium-137, jf. bilag III.
   Ved "sending" forstås en mængde af foderstoffer eller fødevarer, der falder ind under denne forordnings anvendelsesområde, som tilhører samme vareklasse eller -beskrivelse, som er omfattet af samme dokument(er), og som transporteres med samme transportmidler og kommer fra samme præfektur(er) i Japan, inden for de afgrænsninger, der tillades i henhold til erklæringen omhandlet i artikel 5.
   Artikel 3
   Import til Unionen
   Foderstoffer og fødevarer (i det følgende benævnt "produkterne"), der er omhandlet i artikel 1, må kun importeres til Unionen, hvis de er i overensstemmelse med denne forordning.
   Artikel 4
   Maksimalgrænseværdier for cæsium-134 og cæsium-137
   1.   De i artikel 1 omhandlede produkter, undtagen produkterne anført i bilag III, skal overholde den maksimalgrænseværdi for summen af cæsium-134 og cæsium-137, der er fastsat i bilag II.
   2.   Produkter, der er anført i bilag III, skal overholde maksimalgrænseværdien for radioaktivt cæsium, der er fastsat i nævnte bilag.
   Artikel 5
   Erklæring
   1.   Hver sending af produkter omhandlet i artikel 1 skal ledsages af en gyldig erklæring udfærdiget og underskrevet i overensstemmelse med artikel 6.
   2.   Erklæringen omhandlet i stk. 1 skal:

               a)

               attestere, at produkterne overholder gældende lovgivning i Japan

               b)

               angive, om produkterne er omfattet af overgangsforanstaltningerne i den japanske lovgivning eller ej.

         3.   I erklæringen omhandlet i stk. 1 skal det endvidere attesteres:

               a)

               at produktet er blevet høstet og/eller forarbejdet inden den 11. marts 2011, eller

               b)

               at produktet, undtagen te og svampe med oprindelse i præfekturet Shizuoka og undtagen svampe med oprindelse i præfekturet Yamanashi, har oprindelse i og er afsendt fra andre præfekturer end Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate, eller

               c)

               at produktet har oprindelse i og er afsendt fra Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate, men ikke er opført i bilag IV til denne forordning (og ingen analyse forud for eksporten dermed er påkrævet), eller

               d)

               at produktet er afsendt fra præfekturerne Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate, men ikke har oprindelse i nogen af disse præfekturer, og ikke er blevet eksponeret for radioaktivitet under transporten, eller

               e)

               hvis produktet er te og svampe med oprindelse i præfekturet Shizuoka eller svampe med oprindelse i præfekturet Yamanashi eller et produkt afledt heraf eller en foderblanding eller sammensat fødevare, der for mere end 50 %'s vedkommende består af disse produkter, at produktet er ledsaget af en analyserapport med resultaterne af prøveudtagningen og analysen, eller

               f)

               hvis produktet er opført i bilag IV til nærværende forordning og har oprindelse i præfekturerne Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate eller er en foderblanding eller sammensat fødevare, der for mere end 50 %'s vedkommende består af disse produkter, at produktet er ledsaget af en analyserapport med resultaterne af prøveudtagningen og analysen. Produktlisten i bilag IV tilsidesætter ikke kravene i Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (7), eller

               g)

               hvis produktet eller de ingredienser, der udgør mere end 50 %, er af ukendt oprindelse, at produktet er ledsaget af en analyserapport om resultaterne af prøveudtagningen og analysen.

         4.   Stk. 3, litra f), gælder også for produkter, der er fanget eller høstet i de pågældende præfekturers kystfarvande, uanset hvor produkterne er landet.
   Artikel 6
   Udfærdigelse og undertegnelse af erklæringen
   1.   Erklæringen omhandlet i artikel 5 udfærdiges i overensstemmelse med modellen i bilag I.
   2.   For produkter omhandlet i artikel 5, stk. 3, litra a), b), c) eller d), skal erklæringen underskrives af en bemyndiget repræsentant for den kompetente japanske myndighed eller af en bemyndiget repræsentant for en instans, der er godkendt af den kompetente japanske myndighed og under tilsyn af den kompetente japanske myndighed.
   3.   For produkter omhandlet i artikel 5, stk. 3, litra e), f) og g), skal erklæringen underskrives af en bemyndiget repræsentant for den kompetente japanske myndighed i Japan og ledsages af en analyserapport med resultaterne af prøveudtagningen og analysen.
   Artikel 7
   Identifikation
   Enhver sending af produkter omhandlet i artikel 1 skal kunne identificeres ved en kode, der anføres på erklæringen omhandlet i artikel 5, stk. 1, på analyserapporten omhandlet i artikel 5, stk. 3, på sundhedscertifikatet og på eventuelle handelsdokumenter, der ledsager sendingen.
   Artikel 8
   Grænsekontrolsteder og udpeget indgangssted
   Sendinger af produkter omhandlet i artikel 1, undtagen dem, som er omfattet af Rådets direktiv 97/78/EF (8), skal føres ind i Unionen via et udpeget indgangssted, jf. definitionen i artikel 3, litra b), i Kommissionens forordning (EF) nr. 669/2009 (9) (i det følgende benævnt "udpeget indgangssted").
   Artikel 9
   Forudgående meddelelse
   Senest to arbejdsdage forud for sendingens fysiske ankomst giver foder- og fødevarevirksomhedslederne eller deres repræsentanter forudgående meddelelse om ankomsten af alle sendinger af produkter omhandlet i artikel 1 til de kompetente myndigheder på grænsekontrolstedet eller det udpegede indgangssted.
   Artikel 10
   Offentlig kontrol
   1.   De kompetente myndigheder på grænsekontrolstedet eller det udpegede indgangssted foretager:

               a)

               dokumentkontrol af alle sendinger af produkter omhandlet i artikel 1

               b)

               fysisk kontrol og identitetskontrol, herunder laboratorieanalyser, for forekomst af cæsium-134 og cæsium-137 af mindst 5 % af sendingerne.

         2.   Sendingerne holdes under offentlig kontrol i højst 5 arbejdsdage, indtil resultaterne af laboratorieanalysen foreligger.
   3.   Hvis resultatet af laboratorieanalysen dokumenterer, at de garantier, der er givet i erklæringen, er falske, anses erklæringen for at være ugyldig, og sendingen af foder/fødevarer overholder ikke bestemmelserne i denne forordning.
   Artikel 11
   Omkostninger
   Alle udgifter til offentlig kontrol, jf. artikel 10, og foranstaltninger truffet som følge af manglende overholdelse af reglerne afholdes af foder- og fødevarevirksomhedslederne.
   Artikel 12
   Overgang til fri omsætning
   Sendinger kan kun overgå til fri omsætning, hvis foder- og fødevarevirksomhedslederen eller denness repræsentant forelægger toldmyndighederne erklæringen omhandlet i artikel 5, stk. 1, som:

               a)

               er behørigt påtegnet af den kompetente myndighed på grænsekontrolstedet eller det udpegede indgangssted og

               b)

               fremlægger dokumentation for, at den offentlige kontrol, der er omhandlet i artikel 10, er foretaget, og at resultaterne af kontrollen, har været tilfredsstillende.

         Artikel 13
   Produkter, der ikke opfylder kravene
   Produkter, der ikke opfylder bestemmelserne i denne forordning, må ikke markedsføres. Sådanne produkter skal bortskaffes på sikker vis eller returneres til oprindelseslandet.
   Artikel 14
   Rapporter
   Medlemsstaterne meddeler hver tredje måned Kommissionen alle analyseresultater via det hurtige varslingssystem for fødevarer og foder (RASFF). Rapporten indsendes i den måned, der følger efter hvert kvartal.
   Artikel 15
   Ophævelse
   Gennemførelsesforordning (EU) nr. 284/2012 ophæves.
   Henvisninger til den ophævede forordning gælder som henvisninger til nærværende forordning.
   Artikel 16
   Overgangsforanstaltning
   Uanset artikel 3 kan de produkter, der er omhandlet i artikel 1, importeres til Unionen, hvis de er i overensstemmelse med gennemførelsesforordning (EU) nr. 284/2012, og hvis:

               a)

               produkterne har forladt Japan inden denne forordnings ikrafttrædelse, eller

               b)

               produkterne er ledsaget af en erklæring, som er i overensstemmelse med gennemførelsesforordning (EU) nr. 284/2012, og som er udstedt før den 1. november 2012, og produkterne har forladt Japan inden den 1. december 2012.

         Artikel 17
   Ikrafttrædelse og anvendelse
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra ikrafttrædelsesdatoen indtil den 31. marts 2014.
   Denne forordning tages op til revision inden den 31. marts 2013 hvad angår produkter, der primært høstes mellem august og november, og hvad angår fisk og fiskevarer.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 26. oktober 2012.

            På Kommissionens vegne

         José Manuel BARROSO

            Formand

      (1)  EFT L 31 af 1.2.2002, s. 1.

      (2)  EUT L 80 af 26.3.2011, s. 5.

      (3)  EUT L 252 af 28.9.2011, s. 10.

      (4)  EUT L 92 af 30.3.2012, s. 16.

      (5)  EUT L 77 af 24.3.2009, s. 1.

      (6)  EFT L 371 af 30.12.1987, s. 11.

      (7)  EFT L 43 af 14.2.1997, s. 1.

      (8)  EFT L 24 af 30.1.1998, s. 9.

      (9)  EUT L 194 af 25.7.2009, s. 11.

      BILAG I

         Erklæring til anvendelse ved import til Unionen af

      … (produkt og oprindelsesland)

         Batchkode … Erklæringens nummer …

      I henhold til bestemmelserne i Kommissionens gennemførelsesforordning (EU) nr. 996/2012 om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima
      ERKLÆRER
      …
      (den bemyndigede repræsentant, jf. artikel 6, stk. 2 eller 3, i gennemførelsesforordning (EU) nr. 996/2012)
      herved, at …
      … (produkterne omhandlet i artikel 1)
      i denne sending bestående af: …
      … (beskrivelse af sending og produkt, pakningernes antal og type, brutto- eller nettovægt)
      indlastet i … (indladningssted)
      den … (indladningsdato)
      af … (transportfirmaets navn)
      med destinationen … (bestemmelsessted og -land)
      hidrørende fra virksomheden …
      … (virksomhedens navn og adresse)
      er i overensstemmelse med den gældende lovgivning i Japan for så vidt angår maksimalgrænseværdierne for summen af cæsium-134 og cæsium-137
      og at sendingen omfatter foder eller fødevarer

                  

                     der ikke er omfattet af overgangsforanstaltninger i den japanske lovgivning (se bilag III til gennemførelsesforordning (EU) nr. 996/2012) med hensyn til maksimalgrænseværdien for summen af cæsium-134 og cæsium-137

                  

                     der er omfattet af overgangsforanstaltninger i den japanske lovgivning (se bilag III til gennemførelsesforordning (EU) nr. 996/2012) med hensyn til maksimalgrænseværdien for summen af cæsium-134 og cæsium-137

            og at sendingen omfatter

                  

                  foder eller fødevarer, der er høstet og/eller forarbejdet inden den 11. marts 2011

                  

                  foder eller fødevarer, der har oprindelse i og er afsendt fra andre præfekturer end Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate, undtagen te og svampe med oprindelse i præfekturet Shizuoka og undtagen svampe med oprindelse i præfekturet Yamanashi

                  

                  foder eller fødevarer, der er afsendt fra præfekturerne Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate, men ikke har oprindelse i nogen af disse præfekturer, og ikke er blevet eksponeret for radioaktivitet under transporten

                  

                  foder eller fødevarer, der har oprindelse i og er afsendt fra Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate, men ikke er opført i bilag IV til gennemførelsesforordning (EU) nr. 996/2012

                  

                  te eller svampe eller en foderblanding eller sammensat fødevare, der for mere end 50 %'s vedkommende består af disse produkter, der har oprindelse i præfekturet Shizuoka, og som der er udtaget prøver af den … (dato), og der er foretaget en laboratorieanalyse den …
                  (dato) på …
                  (laboratoriets navn) for at bestemme indholdet af radionukleiderne cæsium-134 og cæsium-137. Analyserapporten er vedlagt

                  

                  svampe eller en foderblanding eller sammensat fødevare, der for mere end 50 %'s vedkommende består af disse produkter, der har oprindelse i præfekturet Yamanashi, og som der er udtaget prøver af den … (dato), og der er foretaget en laboratorieanalyse den …
                  (dato) på …
                  (laboratoriets navn) for at bestemme indholdet af radionukleiderne cæsium-134 og cæsium-137. Analyserapporten er vedlagt

                  

                  foder eller fødevarer, der er opført i bilag IV til gennemførelsesforordning (EU) nr. 996/2012, eller en foderblanding eller sammensat fødevare, der for mere end 50 %'s vedkommende består af disse produkter, som har oprindelse i præfekturerne Gunma, Ibaraki, Tochigi, Miyagi, Saitama, Tokyo, Chiba, Kanagawa og Iwate og og som der er udtaget prøver af den … (dato), og der er foretaget en laboratorieanalyse den … (dato) på … (laboratoriets navn) for at bestemme indholdet af radionukleiderne cæsium-134 og cæsium-137. Analyserapporten er vedlagt

                  

                  foder og fødevarer, der er af ukendt oprindelse, eller som for mere end 50 %'s vedkommende består af en ingrediens/ingredienser af ukendt oprindelse, og som der er udtaget prøver af den … (dato), og der er foretaget en laboratorieanalyse den … (dato) på … (laboratoriets navn) for at bestemme indholdet af radionukleiderne cæsium-134 og cæsium-137. Analyserapporten er vedlagt.

            Udfærdiget i … den …
      Stempel og underskrift af den bemyndigede repræsentant, jf. artikel 6, stk. 2 eller 3, i gennemførelsesforordning (EU) nr. 996/2012

         Denne del udfyldes af den kompetente myndighed på grænsekontrolstedet eller det udpegede indgangssted

                  

                  Sendingen er godkendt til at blive forevist for toldmyndighederne med henblik på frigivelse til fri omsætning i Unionen.

                  

                  Sendingen er IKKE godkendt til at blive forevist for toldmyndighederne med henblik på frigivelse til fri omsætning i Unionen.

            …
      (kompetent myndighed, medlemsstat)
      …

                  Dato

                  Stempel

                  Underskrift

      BILAG II

         Maksimalgrænseværdier for fødevarer
          (1)
         (Bq/kg), jf. den japanske lovgivning

                  Fødevarer til spædbørn og småbørn

                  Mælk og mælkebaserede drikkevarer

                  Andre fødevarer, undtagen - mineralvand og tilsvarende drikkevarer - te brygget af ugærede blade

                  Mineralvand og tilsvarende drikkevarer og te brygget af ugærede blade

                  Summen af cæsium-134 og cæsium-137

                  50 (2)

                  50 (2)

                  100 (2)

                  10 (2)

         Maksimalgrænseværdier for foder
          (3)
         (Bq/kg), jf. den japanske lovgivning

                  Foder til kvæg og heste

                  Foder til svin

                  Foder til fjerkræ

                  Fiske-foder (5)

                  Summen af cæsium-134 og cæsium-137

                  100 (4)

                  80 (4)

                  160 (4)

                  40 (4)

         (1)  For tørrede produkter, der er beregnet til at blive indtaget i rekonstitueret form, gælder maksimalgrænseværdien for det rekonstituerede forbrugsklare produkt.
      For tørrede svampe anvendes en rekonstitueringsfaktor på 5.
      For te gælder maksimalgrænseværdien for udtrækket brygget af teblade. Behandlingsfaktoren for tørret te er på 50, og derfor sikrer en maksimalgrænseværdi på 500 Bq/kg tørrede teblade, at niveauet i den bryggede te ikke overstiger maksimalgrænseværdien på 10 Bq/kg.

         (2)  For at sikre sammenhæng med de maksimalgrænseværdier, der for øjeblikket gælder i Japan, erstatter disse værdier midlertidigt de værdier, der er fastsat i Rådets forordning (Euratom) nr. 3954/87.

         (3)  Maksimalgrænseværdien gælder for foder med et vandindhold på 12 %.

         (4)  For at sikre sammenhæng med de maksimalgrænseværdier, der for øjeblikket gælder i Japan, erstatter denne værdi midlertidigt den værdi, der er fastsat i Rådets forordning (Euratom) nr. 770/90 (EFT L 83 af 30.3.1990, s. 78).

         (5)  Med undtagelse af foder til prydfisk.

      BILAG III

         Overgangsforanstaltninger, der er fast i den japanske lovgivning, og som finder anvendelse i forbindelse med denne forordning

                  a)

                  Mælk og mejeriprodukter, mineralvand og tilsvarende drikkevarer, der er fremstillet og/eller forarbejdet inden den 31. marts 2012, må ikke indeholde mere end 200 Bq/kg radioaktivt cæsium. Andre fødevarer, undtagen ris og soja og produkter forarbejdet deraf, som er fremstillet og/eller forarbejdet inden den 31. marts 2012, må ikke indeholde mere end 500 Bq/kg radioaktivt cæsium.

                  b)

                  Risprodukter, der er fremstillet og/eller forarbejdet inden den 30. september 2012, må ikke indeholde mere end 500 Bq/kg radioaktivt cæsium.

                  c)

                  Sojabønner, der er høstet og markedsført inden den 31. december 2012, må ikke indeholde mere end 500 Bq/kg radioaktivt cæsium.

                  d)

                  Sojaprodukter, der er fremstillet og/eller forarbejdet inden den 31. december 2012, må ikke indeholde mere end 500 Bq/kg radioaktivt cæsium.

      BILAG IV

         Foder og fødevarer, for hvilke der kræves prøveudtagning og analyse for forekomst af cæsium-134 og cæsium-137 forud for eksport til Unionen

                  a)

                  Produkter med oprindelse i præfekturet Fukushima:

                              —

                              alle produkter, under hensyntagen til de undtagelser, der er fastsat i artikel 1 i denne forordning.

                  b)

                  Produkter med oprindelse i præfekturet Shizuoka:

                              —

                              te og forarbejdede produkter heraf henhørende under KN-kode 0902, 2101 20 og 2202 90 10

                              —

                              svampe og forarbejdede produkter heraf henhørende under KN-kode 0709 51, 0709 59, 0710 80 61, 0710 80 90, 0711 51 00, 0711 59, 0712 31, 0712 32, 0712 33, 0712 39, 2003 10, 2003 og 2005 99 80.

                  c)

                  Produkter med oprindelse i præfekturet Yamanashi:

                              —

                              svampe og forarbejdede produkter heraf henhørende under KN-kode 0709 51, 0709 59, 0710 80 61, 0710 80 90, 0711 51 00, 0711 59, 0712 31, 0712 32, 0712 33, 0712 39, 2003 10, 2003 og 2005 99 80.

                  d)

                  Produkter med oprindelse i præfekturerne Gunma, Ibaraki, Tochigi, Miyagi, Saitama, Tokyo, Chiba, Kanagawa eller Iwate:

                              —

                              te og forarbejdede produkter heraf henhørende under KN-kode 0902, 2101 20 og 2202 90 10

                              —

                              svampe og forarbejdede produkter heraf henhørende under KN-kode 0709 51, 0709 59, 0710 80 61, 0710 80 90, 0711 51 00, 0711 59, 0712 31, 0712 32, 0712 33, 0712 39, 2003 10, 2003 og 2005 99 80

                              —

                              fisk og fiskevarer henhørende under KN-kode 0302, 0303, 0304, 0305, 0306, 0307 og 0308 (1)

                              —

                              ris og forarbejdede produkter heraf henhørende under KN-kode 1006, 1102 90 50, 1103 19 50, 1103 20 50, 1104 19 91, 1104 19 99, 1104 29 17, 1104 29 30, 1104 29 59, 1104 29 89, 1104 30 90, 1901, 1904 10 30, 1904 20 95, 1904 90 10 og 1905 90 (1)

                              —

                              sojabønner og forarbejdede produkter heraf henhørende under KN-kode 1201 90, 1208 10, 1507 (1)

                              —

                              adzukibønner henhørende under KN-kode 0708 20 og 0713 32 00 og forarbejdede produkter heraf henhørende under fx KN-kode 1106 10 (1)

                              —

                              blåbær og forarbejdede produkter heraf henhørende under KN-kode 0810 40 30, 0810 40 50, 0811 90 50, 0811 90 70, 0812 90 40, 0813 40 95

                              —

                              ginkgonødder henhørende under KN-kode 0802 90 85 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95

                              —

                              japanabrikoser henhørende under KN-kode 0809 40 05 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95

                              —

                              citrusfrugter henhørende under KN-kode 0805, skaller af citrusfrugter henhørende under KN-kode 0814 00 00 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 25, 0812 90 98 og 0813 40 95 (1)

                              —

                              kakifrugter henhørende under KN-kode 0810 70 00 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95 (1)

                              —

                              granatæbler henhørende under KN-kode 0810 90 75 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98, 0813 40 95 (1)

                              —

                              femfingret akebia (Akebia quinata) og forarbejdede produkter heraf henhørende under KN-kode 0810 90 75, 0811 90 19, 0811 90 39, 0811 90 95, 0812 90 98 og 0813 40 95

                              —

                              kernefrugter (Chaenomeles) henhørende under KN-kode 0810 90 75 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95 (1)

                              —

                              pawpaws (Asimina triloba) henhørende under KN-kode 0810 90 75 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95 (1)

                              —

                              pærer henhørende under KN-kode 0808 30 10 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 30 (1)

                              —

                              kastanjer henhørende under KN-kode 0802 41 00 og 8002 42 00og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95 (1)

                              —

                              valnødder henhørende under KN-kode 0802 31 00 og 0802 32 00 og forarbejdede produkter heraf henhørende under fx KN-kode 0811 90 19, 0811 90 39, 0811 90 95, 0812 90 98 og 0813 40 95 (1)

                              —

                              ashitaba (Angelica keiskei) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              japansk hestehov (Petasites japonicus) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              japansk ingefær (Zingiber mioga) henhørende under KN-kode 0709 99, 0710 80, 0711 90 og 0712 90 og forarbejdede produkter heraf henhørende under fx KN-kode 2008 99 49 og 2008 99 67

                              —

                              spiselige dele af Aralia sp. og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              bambusskud (Phyllostacys pubescens) og forarbejdede produkter heraf henhørende under KN-kode 0709 99, 0710 80, 0711 90, 0712 90, 2004 90 og 2005 91

                              —

                              ørnebregne (Pteridium aquilinum) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              spiselige dele af japansk peberrod eller wasabi (Wasabia japonica) og forarbejdede produkter heraf henhørende under KN-kode 0709 99, 0710 80, 0711 90, 0712 90 og 0910 99

                              —

                              japansk persille (Oenanthe javanica) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              japansk peber (Zanthoxylum piperitum) henhørende under KN-kode 0910 99

                              —

                              japansk kongebregne (Osmunda japonica) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              koshiabura (skud af Eleuterococcus sciadophylloides) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              momijigasa (Parasenecio delphiniifolius) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              strudsvinge (Matteuccia struthioptheris) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              hosta (Hosta montana) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              uwabamisou (Elatostoma umbellatum var. majus) og forarbejdede produkter heraf henhørende under KN-kode 0709 99, 0710 80, 0711 90 og 0712 90

                              —

                              allemandsharnisk (Allium victorialis subsp. platyphyllum) og forarbejdede produkter heraf henhørende under KN-kode 0703 10, 0710 80, 0711 90, 0712 20 og 0712 90

                              —

                              tidsel (Cirsium japonicum) og forarbejdede produkter heraf henhørende under KN-kode 0709 99, 0710 80, 0711 90 og 0712 90 (1)

                              —

                              yobusumaso (honma) (Cacalia hastata ssp orientalis) og forarbejdede produkter heraf henhørende under KN-kode 0709 99, 0710 80, 0711 90 og 0712 90 (1)

                              —

                                 Synurus pungens (oyamabokuchi) og forarbejdede produkter heraf henhørende under KN-kode 0709 99, 0710 80, 0711 90 og 0712 90 (1)

                              —

                              agerpadderok (Equisetum arvense) og forarbejdede produkter heraf henhørende under KN-kode 0709 99, 0710 80, 0711 90 og 0712 90 (1)

                              —

                                 Actinidia polygama og forarbejdede produkter heraf henhørende under KN-kode 0810 90 75, 0811 90 19, 0811 90 39, 0811 90 95, 0812 90 98 og 0813 40 95 (1)

                              —

                              taro (Colocasia esculenta) og forarbejdede produkter heraf henhørende under KN-kode 0714 40 (1)

                              —

                              yacon (Smallanthus sonchifolius) og forarbejdede produkter heraf henhørende under KN-kode 0709 99, 0710 80, 0711 90, 0712 90 og 0714 90 (1).

                  e)

                  Sammensatte produkter, der for mere end 50 %'s vedkommende består af de producter, der er omhandlet i litra a), b), c) og d) i dette bilag.

         (1)  Disse produkters optagelse på listen vil blive taget op til fornyet gennemgang inden den 31. marts 2013 under hensyntagen til de analyseresultater, der fremkommer i perioden september 2012 til december 2012.


               27.1.2016

               DA

               Den Europæiske Unions Tidende

               L 19/22

         Kommissionens gennemførelsesforordning (EU) 2016/90
   af 26. januar 2016
   om ændring af Rådets gennemførelsesforordning (EU) nr. 102/2012 om indførelse af en endelig antidumpingtold på importen af tovværk og kabler af stål med oprindelse i bl.a. Ukraine som følge af en delvis interimsundersøgelse i henhold til artikel 11, stk. 3, i Rådets forordning (EF) nr. 1225/2009
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 11, stk. 3, og
   ud fra følgende betragtninger:
   1.   SAGSFORLØB

   1.1.   Gældende foranstaltninger

               (1)

               De gældende antidumpingforanstaltninger vedrørende importen af visse typer tovværk og kabler af stål med oprindelse i Ukraine blev oprindeligt indført ved Rådets forordning (EF) nr. 1796/1999 (2) (»den oprindelige forordning«) og senest forlænget ved Rådets gennemførelsesforordning (EU) nr. 102/2012 (3) (»gældende foranstaltninger«).

               (2)

               De gældende foranstaltninger har form af en værditold på 51,8 %.

         1.2.   Anmodning om fornyet undersøgelse

               (3)

               Europa-Kommissionen (»Kommissionen«) har modtaget en anmodning om en delvis interimsundersøgelse i henhold til grundforordningens artikel 11, stk. 3. Anmodningen blev indgivet af PJSC »PA«»Stalkanat-Silur« (»ansøgeren«), som er en eksporterende producent fra Ukraine.

               (4)

               Anmodningen var begrænset i omfang til en undersøgelse af dumpingaspektet for så vidt angik ansøgeren.

               (5)

               I sin anmodning fremlægger ansøgeren umiddelbare beviser for, at ændringerne i ansøgerens nuværende struktur, bl.a. på baggrund af fusionen mellem to ikke forretningsmæssigt forbundne eksporterende producenter i Ukraine (hvoraf kun én tidligere er blevet undersøgt individuelt), er af varig art.

               (6)

               Ansøgeren hævdede endvidere, at på grundlag af ansøgerens egne priser på hjemmemarkedet, eller på grundlag af dennes normale beregnede værdi (produktionsomkostninger, salgs- og administrationsomkostninger og andre generalomkostninger (»SA&G«) samt fortjeneste) i stedet for referencelandets normale værdi, som blev anvendt tidligere, er dennes dumpingmargen væsentligt lavere end foranstaltningernes nuværende niveau.

               (7)

               Ansøgeren hævdede derfor, at det ikke længere er nødvendigt at fastholde foranstaltningerne på det nuværende niveau for at opveje virkningen af den skadevoldende dumping, som tidligere var blevet fastslået.

         1.3.   Indledning af en fornyet undersøgelse

               (8)

               Efter at have underrettet medlemsstaterne fastslog Kommissionen, at der forelå tilstrækkelige beviser til at berettige indledningen af en delvis interimsundersøgelse og offentliggjorde en meddelelse i Den Europæiske Unions Tidende
                   (4) den 18. november 2014 om indledning af en undersøgelse i overensstemmelse med grundforordningens artikel 11, stk. 3, begrænset i omfang til en undersøgelse af dumping for så vidt angår ansøgeren.

         1.4.   Den pågældende vare og samme vare

               (9)

               Den pågældende vare i denne fornyede undersøgelse er den samme som i den oprindelige undersøgelse og i den seneste undersøgelse, der førte til indførelsen af de gældende foranstaltninger, dvs. tovværk og kabler af stål, herunder lukkede tove, undtagen tovværk og kabler af rustfrit stål, med største tværmål over 3 mm, med oprindelse i Ukraine (»den pågældende vare«), som i øjeblikket tariferes under KN-kode ex 7312 10 81, ex 7312 10 83, ex 7312 10 85, ex 7312 10 89 og ex 7312 10 98.

               (10)

               Den vare, der fremstilles og sælges i Ukraine og i tredjelande, og den vare, der eksporteres til Unionen, har samme grundlæggende fysiske og tekniske egenskaber og anvendelsesformål, og de betragtes derfor som samme vare, jf. grundforordningens artikel 1, stk. 4.

         1.5.   Berørte parter

               (11)

               Kommissionen underrettede officielt ansøgeren, de kendte sammenslutninger af EU-erhvervsgrenen og de ukrainske myndigheder om indledningen af interimsundersøgelsen. Interesserede parter fik lejlighed til at fremsætte deres synspunkter skriftligt og til at blive hørt.

               (12)

               Kommissionen sendte et spørgeskema til ansøgeren og modtog en besvarelse inden for den fastsatte frist. Kommissionen indhentede og efterprøvede alle de oplysninger, den fandt nødvendige for en afgørelse med hensyn til dumping. Kontrolbesøget fandt sted hos ansøgeren i Odessa, Ukraine.

         1.6.   Nuværende undersøgelsesperiode

               (13)

               Den nuværende undersøgelse omfattede perioden fra den 1. juli 2013 til den 30. september 2014.

         2.   UNDERSØGELSESRESULTATER

   2.1.   Dumping

   2.1.1.   Normal værdi

               (14)

               Det samlede eksportsalg til Unionen i den nuværende undersøgelsesperiode var begrænset til kun to salgstransaktioner, og som det er forklaret i betragtning 26, blev disse transaktioner ikke anset for at være repræsentative. Som også nævnt i betragtning 26 blev eksportprisen derfor fastsat ud fra ansøgerens eksportsalg til tredjelande i den nuværende undersøgelsesperiode i overensstemmelse med grundforordningens artikel 2, stk. 9. Salgsmængden til tredjelandsmarkederne blev anvendt til at vurdere repræsentativiteten af hjemmemarkedssalget i forbindelse med fastsættelsen af den normale værdi i henhold til grundforordningens artikel 2, stk. 2.

               (15)

               Med hensyn til fastsættelsen af den normale værdi blev det først fastslået, om ansøgerens samlede hjemmemarkedssalg af samme vare til uafhængige kunder var repræsentativt i forhold til virksomhedens samlede eksportsalg til tredjelande. I overensstemmelse med grundforordningens artikel 2, stk. 2, blev det konstateret, at hjemmemarkedssalget var repræsentativt, da det samlede hjemmemarkedssalg udgjorde mindst 5 % af det samlede eksportsalg til tredjelande i den nuværende undersøgelsesperiode.

               (16)

               For hver varetype, som ansøgeren solgte på sit hjemmemarked, og som konstateredes at være direkte sammenlignelig med den varetype, der solgtes med henblik på eksport til tredjelande, blev det undersøgt, om hjemmemarkedssalget var tilstrækkeligt repræsentativt i henhold til grundforordningens artikel 2, stk. 2. Hjemmemarkedssalget af en bestemt varetype blev anset for tilstrækkeligt repræsentativt, når den samlede salgsmængde på hjemmemarkedet af den pågældende varetype til uafhængige kunder i den nuværende undersøgelsesperiode udgjorde mindst 5 % af den samlede salgsmængde af den sammenlignelige varetype, der blev eksporteret til tredjelande i samme periode.

               (17)

               Det undersøgtes også, om hjemmemarkedssalget af hver varetype kunne anses for at have fundet sted i normal handel, jf. grundforordningens artikel 2, stk. 4. Dette fandt sted ved at fastlægge, hvor stor en andel af hjemmemarkedssalget til uafhængige kunder, som var rentabelt for hver varetype, der blev eksporteret med fortjeneste til tredjelande i den fornyede undersøgelsesperiode.

               (18)

               For varetyper, hvor mere end 80 % af salgsmængden på hjemmemarkedet lå over produktionsomkostningerne, og den vejede gennemsnitlige salgspris på denne type var lig med eller lå over enhedsproduktionsomkostningerne, blev den normale værdi pr. varetype beregnet som et vejet gennemsnit af de faktiske hjemmemarkedspriser for alt salg af den pågældende varetype, uanset om salget var fortjenstgivende eller ej.

               (19)

               I de tilfælde, hvor mængden af fortjenstgivende salg af en varetype udgjorde højst 80 % af den samlede salgsmængde, eller hvor den vejede gennemsnitspris for denne varetype lå under enhedsproduktionsomkostningerne, blev den normale værdi baseret på den faktiske hjemmemarkedspris, der blev beregnet som et vejet gennemsnit af kun det fortjenstgivende hjemmemarkedssalg for denne varetype i den nuværende undersøgelsesperiode.

               (20)

               Hvis hjemmemarkedspriserne for en bestemt varetype solgt af ansøgeren ikke kunne anvendes til at fastsætte den normale værdi, måtte denne beregnes, jf. grundforordningens artikel 2, stk. 3.

               (21)

               I forbindelse med beregningen af den normale værdi, jf. grundforordningens artikel 2, stk. 3, bygger salgs- og administrationsomkostninger og andre generalomkostninger samt fortjeneste på de faktiske beløb, som påløber i forbindelse med produktion og salg i normal handel af samme vare for ansøgeren, jf. grundforordningens artikel 2, stk. 6.

               (22)

               Efter den endelige fremlæggelse af oplysninger hævdede ansøgeren, at dennes hjemmemarkedssalg til statsejede virksomheder burde udelukkes fra fastsættelsen af den normale værdi. Ansøgeren hævdede, at priser, der opkræves af statsejede virksomheder, systematisk var højere end priser, som opkræves af andre kunder på hjemmemarkedet, og at det var baseret på en højere risiko for manglende betaling eller væsentligt forsinket betaling, hvilket også kunne ses i virksomhedens interne prispolitik. Det blev hævdet, at de højere priser således ikke var kædet sammen med den pågældende vares egenskaber. For det andet har ansøgeren gjort gældende, at i de tilfælde, hvor den normale værdi blev beregnet i henhold til grundforordningens artikel 2, stk. 3, bør kun salgs- og administrationsomkostninger og andre generalomkostninger (»SA&G«), der var påløbet i forbindelse med hjemmemarkedssalget til uafhængige forhandlere, anvendes for at sikre sammenlignelighed med det eksportsalg, der udelukkende fandt sted til samme type kunder.

               (23)

               Hvad angår ansøgerens anmodning om at udelukke hjemmemarkedssalget til statsejede virksomheder fra fastsættelsen af den normale værdi, har oplysninger indsamlet under undersøgelsen bekræftet, at salgspriserne over for statsejede virksomheder pr. varetype i gennemsnit var konsekvent højere end priserne over for andre typer kunder på hjemmemarkedet. Denne konsekvente prisforskel var et resultat af en kombination af en række særlige faktorer, der kun påvirkede denne type kunder på hjemmemarkedet: i) det forhold, at ansøgeren udpegede salg til statsejede virksomheder som havende en høj risiko for manglende betaling eller for alvorlig forsinket betaling, ii) det forhold, at denne politik anvendes effektivt, ved at der bevilges meget længere kreditperioder til statsejede virksomheder (herunder muligheden for yderligere at udskyde betalingen, hvilket bekræftes af kontrakten), iii) forekomsten af tidligere konstaterede forsinkede betalinger, iv) den omstændighed, at ukrainsk lov fritager statsejede virksomheder for at opfylde kreditorernes krav i tilfælde af konkurs, v) den omstændighed, at salg til statsejede virksomheder sker gennem komplekse udbudsprocedurer, hvor kontraktbestemmelserne ikke kan forhandles, og der anvendes en forud fastsat standardkontrakt, og endelig, at vi) statsejede virksomheder ifølge loven ikke har ret til at foretage forudbetalinger for anskaffelsen af varer. På grundlag af disse særlige omstændigheder blev ansøgerens påstand derfor accepteret.

               (24)

               For så vidt angår påstanden om kun at benytte de SA&G-udgifter, der er påløbet i forbindelse med salg til uafhængige forhandlere ved beregningen af den normale værdi, fastlægger grundforordningens artikel 2, stk. 6, at beløbene for SA&G-udgifter bør være baseret på de faktiske oplysninger vedrørende ansøgerens produktion og salg i normal handel af samme vare. I overensstemmelse med denne artikel blev ansøgerens oplysninger anvendt vedrørende enhver form for salg (undtagen salg til statsejede virksomheder) på hjemmemarkedet. Da priserne ved salg til slutbrugerne på hjemmemarkedet blev justeret i overensstemmelse med grundforordningens artikel 2, stk. 10, litra d), nr. i), (jf. betragtning 30 og 31 nedenfor), blev de fastsat på et niveau, der svarede til hjemmemarkedssalget til uafhængige forhandlere. Påstanden blev derfor afvist.

               (25)

               Ansøgeren hævdede også, at der ved beregningen af den normale værdi i henhold til grundforordningens artikel 2, stk. 3, bør anvendes en rimelig fortjenstmargen på 5 %. Der blev henvist til en tidligere undersøgelse vedrørende den pågældende vare, hvor en sådan fortjenstmargen ansås for at være rimelig. Ansøgeren hævdede endvidere alternativt, at fortjenesteniveauet ikke bør overstige det fortjenesteniveau, der blev opnået ved salg til uafhængige forhandlere, da dette salgsniveau svarer til eksportsalgsniveauet. Imidlertid bestemmes det i grundforordningens artikel 2, stk. 6, at beløbene for SA&G-udgifter og for fortjeneste bør fastsættes på grundlag af de faktiske oplysninger for ansøgeren i forbindelse med produktion og salg i normal handel af samme vare. Eftersom disse data var til rådighed, blev de derfor anvendt i overensstemmelse med denne artikel. Påstanden blev derfor afvist.

         2.1.2.   Eksportpris

               (26)

               Der var kun to salgstransaktioner til Unionen i den nuværende undersøgelsesperiode. De blev ikke anset for repræsentative dels på grund af deres begrænsede størrelse, dels fordi salget skete til blot én kunde med særlige produktspecifikationer. Eksportprisen blev derfor fastsat i overensstemmelse med grundforordningens artikel 2, stk. 9, som giver mulighed for at beregne eksportprisen på ethvert rimeligt grundlag. I dette tilfælde blev salget af samme vare, der var fremstillet af ansøgeren til tredjelande i den fornyede undersøgelsesperiode, anvendt som grundlag for beregningen af eksportprisen. Salget til tredjelande var faktisk karakteriseret ved en betydelig mængde til et stort antal kunder, og undersøgelsen afslørede ikke prisforvridninger eller andre faktorer på tredjelandes markeder, som kunne tyde på, at ansøgerens salg til disse markeder ikke kunne anvendes til fastsættelse af eksportprisen.

         2.1.3.   Sammenligning

               (27)

               Den gennemsnitlige værdi og den gennemsnitlige eksportpris blev sammenlignet på grundlag af priserne ab fabrik. For at sikre en rimelig sammenligning mellem den normale værdi og eksportprisen blev der i overensstemmelse med grundforordningens artikel 2, stk. 10, via justeringer taget behørigt hensyn til forskellen mellem omkostningerne ved transport og kredit.

               (28)

               Ansøgeren krævede også en justering af den normale værdi for forskelle i handelsled, fordi dennes salg på hjemmemarkedet til detailhandlere og slutbrugere via regionale salgscentre ikke kunne sammenlignes med salget til uafhængige forhandlere. Ansøgeren hævdede endvidere, at hele eksportsalget fandt sted til uafhængige forhandlere og derfor kun kunne sammenlignes med hjemmemarkedssalget til uafhængige forhandlere. En vejet gennemsnitlig prisforskel mellem salg til de to handelstrin på hjemmemarkedet hævdedes at være grundlag for at beregne justeringen i overensstemmelse med grundforordningens artikel 2, stk. 10, litra d), nr. i).

               (29)

               Efter den endelige fremlæggelse fastholdt ansøgeren sit krav om en justering for forskelle i handelsled. Endvidere hævdede denne, at fastsættelsen af justeringen for handelsled burde ske kvartalsvis for at afhjælpe virkningen af devalueringen af den ukrainske valuta over for udenlandske valutaer, hvilket påvirker råvarepriserne og den høje inflation i den fornyede undersøgelsesperiode.

               (30)

               Undersøgelsen afslørede, at salget til detailhandlere (via regionale salgscentre) faktisk fandt sted i et andet handelsled end eksportsalget, og at denne forskel blev afspejlet i salgspriserne. Salgspriserne på hjemmemarkedet over for slutbrugerne via de regionale salgscentre var konsekvent højere, og mængderne var konsekvent lavere end for salget til uafhængige forhandlere. Hertil kommer, at slutbrugerne drog fordel af yderligere tjenester, der blev udbudt af de regionale salgscentre. Derfor blev der bevilget en justering for forskelle i handelsled, jf. grundforordningens artikel 2, stk. 10, litra d), nr. i).

               (31)

               Ansøgeren baserede beregningen af den krævede justering af den samlede gennemsnitlige prisforskel mellem de to handelsled, der er vejet på grundlag af de mængder, der blev solgt til uafhængige forhandlere. Imidlertid bør de mængder, der blev solgt til uafhængige forhandlere, ikke have nogen virkning på justeringens størrelse. Derfor beregnede Kommissionen justeringen på grundlag af den vejede gennemsnitlige prisforskel pr. ton og pr. varetype, der var blevet anvendt udelukkende til salgsmængden til slutbrugerne.

               (32)

               Endelig kan nævnes, at justeringen ikke var beregnet kvartalsvis som foreslået af ansøgeren, da det blev fastslået, at det ikke ville neutralisere virkningen af de forvridninger, der er nævnt i betragtning 29.

         2.1.4.   Dumpingmargen

               (33)

               I overensstemmelse med grundforordningens artikel 2, stk. 11, sammenlignedes den vejede gennemsnitlige normale værdi for hver varetype med den vejede gennemsnitlige eksportpris til tredjelande for den tilsvarende type af den samme vare. Det fremgik af denne sammenligning, at der forekom dumping.

               (34)

               Det blev konstateret, at ansøgerens dumpingmargen udtrykt i procent af nettoprisen, frit EU's grænse, var på 10,5 %.

         2.2.   De ændrede omstændigheders varige karakter

               (35)

               I overensstemmelse med grundforordningens artikel 11, stk. 3, undersøgte Kommissionen, om de ændrede omstændigheder vedrørende dumping med rimelighed kunne siges at være af varig karakter.

               (36)

               Den antidumpingtold, der i øjeblikket gælder, var blevet fastsat i den oprindelige undersøgelse. I undersøgelsesperioden for nævnte undersøgelse blev Ukraine anset for at være et land med overgangsøkonomi, og derfor blev den normale værdi fastlagt på grundlag af grundforordningens artikel 2, stk. 7. Den normale værdi blev derfor fastsat på grundlag af de priser, der er betalt på et referencelandsmarked, dvs. et land med markedsøkonomi, f.eks. Polen.

               (37)

               I 2005 blev Ukraine indrømmet markedsøkonomisk status, og derfor finder grundforordningens artikel 2, stk. 7, ikke længere anvendelse. Ansøgerens dumpingmargen i den nuværende undersøgelsesperiode var derfor baseret på dennes egne kontrollerede data.

               (38)

               De oplysninger, der blev indhentet og verificeret i løbet af undersøgelsen, bekræftede ændringerne i ansøgerens nuværende virksomhedsstruktur som følge af fusionen mellem to tidligere ikke forretningsmæssigt forbundne eksporterende producenter og en tredje enhed med ansvar for salg og markedsføring. Fusionen fandt sted i 2010. Ændringen anses for at være af varig karakter, da de opgaver, der tidligere blev udført af de selvstændige enheder, faktisk blev overdraget til ansøgeren. Der blev ikke konstateret tegn på eventuelle kommende ændringer.

               (39)

               I lyset af ovenstående er det derfor opfattelsen, at de omstændigheder, der førte til indledningen af denne fornyede undersøgelse, sandsynligvis ikke vil ændre sig i den nærmeste fremtid på en måde, der ville kunne påvirke resultaterne af denne undersøgelse. Derfor konkluderes det, at ændringerne betragtes som værende af varig karakter, og at bibeholdelsen af foranstaltningerne på det nuværende niveau ikke længere er berettiget.

               (40)

               Efter den endelige fremlæggelse fremførte forbindelsesudvalget for EU Wire Rope Industries (EWRIS), at de igangværende militære operationer i Ukraine, hvor et af ansøgerens to produktionsanlæg er beliggende, ikke gør det muligt at konkludere, at de i betragtning 38 omhandlede ændringer er af varig karakter. I denne forbindelse skal det for det første bemærkes, at konklusionen om den varige karakter af de ændrede omstændigheder med hensyn til dumping var baseret på to elementer, der er omhandlet i betragtning 37 og 38, og hvor EWRIS blot bestrider ét af dem. For det andet blev det med undersøgelsen fastslået, at ansøgerens produktionsanlæg i regionen Donetsk ikke har været i drift siden sommeren 2014, hvilket dermed begrænser ansøgerens produktionskapacitet. En sådan afgørelse, der træffes af ansøgeren, og som begrundes i sikkerhedshensyn, er ikke i modstrid med konstateringen af, at fusionen af to tidligere producenter af den pågældende vare har været i kraft siden 2010, og at dette udgør en strukturel ændring af varig karakter af driften af de to virksomheder. Påstanden blev derfor afvist.

         3.   ANTIDUMPINGFORANSTALTNINGER

               (41)

               I lyset af resultaterne af denne fornyede undersøgelse anses det for hensigtsmæssigt at ændre antidumpingtolden på importen af den pågældende vare fra Ukraine ved at indføre en told, der gælder for PJSC »PA«»Stalkanat-Silur«, på 10,5 %.

               (42)

               De gældende landsdækkende foranstaltninger berøres ikke af denne konklusion.

         4.   FREMLÆGGELSE AF OPLYSNINGER

               (43)

               Interesserede parter blev underrettet om de vigtigste kendsgerninger og betragtninger, der førte til ovennævnte konklusioner, og fik mulighed for at fremsætte bemærkninger. Hvor det var relevant, blev der taget hensyn til deres bemærkninger. Da disse bemærkninger førte til væsentlige ændringer i Kommissionens konklusioner vedrørende dumpingmargenen, fandt der endnu en fremlæggelse af oplysninger sted over for de interesserede parter den 8. december 2015. Hvor det var relevant, er der taget hensyn til bemærkninger, der er fremsat efter den anden fremlæggelse af oplysninger.

               (44)

               Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 15, stk. 1, i forordning (EF) nr. 1225/2009 —

         VEDTAGET DENNE FORORDNING:
   Artikel 1
   Artikel 1, stk. 3, i gennemførelsesforordning (EU) nr. 102/2012 affattes således:

      »3.   Den endelige antidumpingtold fastsættes til følgende af nettoprisen, frit Unionens grænse, ufortoldet, for den i stk. 1 omhandlede vare med oprindelse i Ukraine:

                  Virksomhed

                  Antidumpingtold (%)

                  Taric-tillægskode

                  PJSC »PA«»Stalkanat-Silur«

                  10,5

                  C052

                  Alle andre virksomheder

                  51,8

                  C999

            Anvendelsen af de individuelle toldsatser, der er anført for virksomheden i ovennævnte tabel, er betinget af, at der fremlægges en gyldig faktura for medlemsstaternes toldmyndigheder; handelsfakturaen skal indeholde en erklæring underskrevet af én af de ansatte i den enhed, der har udstedt handelsfakturaen, med angivelse af den pågældendes navn og funktion og med følgende ordlyd: »Undertegnede bekræfter, at den (mængde) tovværk og kabler, der er solgt til eksport til Den Europæiske Union, og som er omfattet af denne faktura, er fremstillet af (virksomhedens navn og adresse) (Taric-tillægskode) i Ukraine. Jeg erklærer, at oplysningerne i denne faktura er fuldstændige og korrekte.« Hvis der ikke fremlægges en sådan faktura, anvendes toldsatsen for »alle andre virksomheder«.«

   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 26. januar 2016.

            På Kommissionens vegne

         Jean-Claude JUNCKER

            Formand

      (1)  EUT L 343 af 22.12.2009, s. 51.

      (2)  Rådets forordning (EF) nr. 1796/1999 af 12. august 1999 om indførelse af en endelig antidumpingtold og endelig opkrævning af den midlertidige told på importen af tovværk og kabler af stål med oprindelse i Folkerepublikken Kina, Ungarn, Indien, Mexico, Polen, Sydafrika og Ukraine og om afslutning af antidumpingproceduren vedrørende importen af denne vare med oprindelse i Republikken Korea (EFT L 217 af 17.8.1999, s. 1).

      (3)  Rådets gennemførelsesforordning (EU) nr. 102/2012 af 27. januar 2012 om indførelse af en endelig antidumpingtold på importen af tovværk og kabler af stål med oprindelse i Folkerepublikken Kina og Ukraine, som blev udvidet til at omfatte importen af tovværk og kabler af stål afsendt fra Marokko, Moldova og Republikken Korea, uanset om varen er angivet med oprindelse i de lande, efter en udløbsundersøgelse i henhold til artikel 11, stk. 2, i forordning (EF) nr. 1225/2009 og om afslutning af udløbsundersøgelsen vedrørende importen af tovværk og kabler af stål med oprindelse i Sydafrika i henhold til artikel 11, stk. 2, i forordning (EF) nr. 1225/2009 (EUT L 36 af 9.2.2012, s. 1).

      (4)  Meddelelse om indledning af en delvis interimsundersøgelse af antidumpingforanstaltningerne vedrørende importen af tovværk og kabler af stål med oprindelse i Ukraine (EUT C 410 af 18.11.2014, s. 15).


title: Kommissionens gennemførelsesforordning (EU) nr. 225/2013 af 6. marts 2013 om registrering af en betegnelse i registret over beskyttede oprindelsesbetegnelser og beskyttede geografiske betegnelser [Ficodindia di San Cono (BOB)]

text:
               15.3.2013

               DA

               Den Europæiske Unions Tidende

               L 72/7

         KOMMISSIONENS GENNEMFØRELSESFORORDNING (EU) Nr. 225/2013
   af 6. marts 2013
   om registrering af en betegnelse i registret over beskyttede oprindelsesbetegnelser og beskyttede geografiske betegnelser [Ficodindia di San Cono (BOB)]
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) Nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Forordning (EU) nr. 1151/2012 trådte i kraft den 3. januar 2013. Forordningen ophævede og erstattede Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2).

               (2)

               I medfør af artikel 6, stk. 2, i forordning (EF) nr. 510/2006 er Italiens ansøgning om registrering af betegnelsen »Ficodindia di San Cono« blevet offentliggjort i Den Europæiske Unions Tidende
                   (3).

               (3)

               Da Kommissionen ikke har modtaget indsigelser, jf. artikel 7 i forordning (EF) nr. 510/2006, bør betegnelsen registreres —

         VEDTAGET DENNE FORORDNING:
   Artikel 1
   Betegnelsen i bilaget til denne forordning registreres herved.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 6. marts 2013.

            På Kommissionens vegne For formanden

         Dacian CIOLOȘ

            Medlem af Kommissionen

      (1)  EUT L 343 af 14.12.2012, s. 1.

      (2)  EUT L 93 af 31.3.2006, s. 12.

      (3)  EUT C 150 af 26.5.2012, s. 9.

      BILAG
      Landbrugsprodukter bestemt til konsum, som er opført i traktatens bilag I:

         Kategori 1.6.   Frugt, grøntsager og korn, også forarbejdet

      ITALIEN
      Ficodindia di San Cono (BOB)


title: Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler  EØS-relevant tekst

text:
               19.9.2012

               DA

               Den Europæiske Unions Tidende

               L 252/26

         KOMMISSIONENS GENNEMFØRELSESFORORDNING (EU) Nr. 844/2012
   af 18. september 2012
   om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 19, og
   ud fra følgende betragtninger:

               (1)

               I henhold til forordning (EF) nr. 1107/2009 kan godkendelsen af et aktivstof fornyes ved godkendelsens udløb.

               (2)

               De fornødne bestemmelser til gennemførelse af fornyelsesproceduren bør fastsættes.

               (3)

               Der bør især fastsættes frister for de forskellige trin i fornyelsesproceduren for at sikre, at denne fungerer korrekt.

               (4)

               Der bør fastsættes regler vedrørende fortrolig behandling og offentliggørelse af ansøgningen om fornyelse, supplerende dossierer og ajourføring heraf.

               (5)

               Der bør også fastsættes regler for indgivelse af ansøgninger om fornyelse samt disses indhold og format. Ansøgere bør have pligt til at begrunde fremlæggelse af nye oplysninger og til separat at angive undersøgelser vedrørende hvirveldyr, som de agter at fremlægge.

               (6)

               Der bør fastsættes bestemmelser om den rapporterende medlemsstats kontrol af ansøgningen.

               (7)

               For at sikre, at fornyelsesproceduren fungerer korrekt, bør den rapporterende medlemsstat efter anmodning fra ansøgeren forud for fremlæggelsen af det supplerende dossier afholde et møde, hvor ansøgningen kan drøftes.

               (8)

               Supplerende dossierer, der fremlægges med henblik på fornyelse, bør navnlig omfatte nødvendige nye data og nye risikovurderinger og dokumentere, hvorfor nye data og risikovurderinger er nødvendige.

               (9)

               Der bør fastsættes regler om, hvordan den rapporterende medlemsstat skal beslutte, om en ansøgning kan antages.

               (10)

               Hvis ingen af de indgivne ansøgninger kan antages, bør Kommissionen vedtage en forordning om, at det pågældende aktivstof ikke kan fornys.

               (11)

               Der bør fastsættes regler, der sikrer en uafhængig, objektiv og gennemsigtig vurdering af aktivstoffet.

               (12)

               Ansøgeren, medlemsstaterne, undtagen den rapporterende medlemsstat, og offentligheden bør have mulighed for at fremsætte bemærkninger til udkastet til vurderingsrapport vedrørende fornyelse.

               (13)

               Den Europæiske Fødevaresikkerhedsautoritet bør fremlægge konklusioner og tilrettelægge høringer af eksperter, medmindre den af Kommissionen informeres om, at der ikke er behov for en konklusion.

               (14)

               Der bør fastsættes bestemmelser vedrørende fornyelsesrapporten og vedtagelse af en forordning om fornyelse af godkendelsen af aktivstoffet.

               (15)

               Kommissionens forordning (EU) nr. 1141/2010 af 7. december 2010 om en procedure for forlængelse af optagelsen af en anden gruppe af aktivstoffer i bilag I til Rådets direktiv 91/414/EØF og om fastlæggelse af en liste over disse stoffer (2) bør fortsat finde anvendelse på fornyelse af godkendelsen af de aktivstoffer, der er opført på listen i bilag I til samme forordning.

               (16)

               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DENNE FORORDNING:
   KAPITEL 1

      ANTAGELIGHED

      AFDELING 1

         Ansøgninger om fornyelse

   Artikel 1
   Indgivelse af ansøgningen
   1.   En ansøgning om fornyelse af godkendelsen af et aktivstof indgives af en producent af aktivstoffet til den rapporterende medlemsstat, jf. anden kolonne i bilaget til Kommissionens gennemførelsesforordning (EU) nr. 686/2012 (3), og til den medrapporterende medlemsstat, jf. tredje kolonne i samme bilag, senest tre år inden godkendelsen udløber.
   Ansøgeren kan ved indgivelsen af en ansøgning i medfør af artikel 63 i forordning (EF) nr. 1107/2009 anmode om, at visse oplysninger behandles fortroligt. Ansøgeren fremlægger da disse dele af ansøgningen fysisk adskilt fra resten af ansøgningen med angivelse af grundene til anmodningen om fortrolighed.
   Ansøgeren fremsætter samtidig eventuelle anmodninger om databeskyttelse i henhold til artikel 59 i forordning (EF) nr. 1107/2009.
   2.   Ansøgeren sender en kopi af ansøgningen til Kommissionen, de øvrige medlemsstater og Den Europæiske Fødevaresikkerhedsautoritet (herefter »autoriteten«) med oplysninger om de dele af ansøgningen, for hvilke der er anmodet om fortrolighed som omhandlet i stk. 1.
   3.   Der kan indgives en fælles ansøgning af en producentsammenslutning udpeget af producenterne med henblik på opfyldelse af bestemmelserne i denne forordning.
   Artikel 2
   Ansøgningens format og indhold
   1.   Ansøgningen skal indgives i det format, der er vist i bilaget.
   2.   Det skal i ansøgningen angives, hvilke nye oplysninger ansøgeren har til hensigt at fremlægge. Det skal dokumenteres, at de pågældende oplysninger er påkrævet i henhold til artikel 15, stk. 2, første afsnit, i forordning (EF) nr. 1107/2009.
   Nye undersøgelser, der omfatter hvirveldyr, og som ansøgeren har til hensigt at fremlægge, skal angives separat i ansøgningen.
   Artikel 3
   Kontrol af ansøgningen
   1.   Hvis ansøgningen er indgivet inden udløbet af fristen i i artikel 1, stk. 1, første afsnit, og indeholder alle de elementer, der kræves i henhold til artikel 2, meddeler den rapporterende medlemsstat senest en måned efter modtagelsen af ansøgningen ansøgeren, den medrapporterende medlemsstat, Kommissionen og autoriteten, hvornår ansøgningen er modtaget, samt at ansøgningen er indgivet senest den i artikel 1, stk. 1, første afsnit, fastsatte dato og indeholder alle de elementer, der kræves i henhold til artikel 2.
   Den rapporterende medlemsstat vurderer anmodninger om fortrolighed. Når den rapporterende medlemsstat anmodes om adgang til oplysninger, beslutter den, hvilke oplysninger der skal behandles fortroligt.
   2.   Hvis ansøgningen er indgivet inden fristen i artikel 1, stk. 1, første afsnit, men et eller flere af de elementer, der kræves i henhold til artikel 2, mangler, meddeler den rapporterende medlemsstat senest en måned efter modtagelsen af ansøgningen ansøgeren, hvilke elementer der mangler, og fastsætter en frist på 14 dage for fremlæggelse af de pågældende elementer til den rapporterende medlemsstat og den medrapporterende medlemsstat.
   Hvis ansøgningen ved udløbet af denne frist indeholder alle de elementer, der kræves i henhold til artikel 2, følger den rapporterende medlemsstat straks fremgangsmåden i stk. 1.
   3.   Hvis ansøgningen ikke er indgivet inden fristen i artikel 1, stk. 1, første afsnit, eller hvis ansøgningen ved udløbet af den fastsatte frist for fremlæggelse af de manglende elementer, jf. stk. 2, stadig ikke indeholder alle de elementer, der kræves i henhold til artikel 2, meddeler den rapporterende medlemsstat straks ansøgeren, den medrapporterende medlemsstat, Kommissionen, de øvrige medlemsstater og autoriteten, at ansøgningen ikke kan antages, med angivelse af grundene hertil.
   4.   Senest 14 dage efter at have modtaget meddelelsen om, at ansøgningen er indgivet inden fristen i artikel 1, stk. 1, første afsnit, og at den indeholder alle de elementer, der kræves i henhold til artikel 2, forelægger ansøgeren autoriteten en kopi af ansøgningen, med oplysninger om de dele af ansøgningen, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009.
   Ansøgeren fremsender samtidig en kopi af ansøgningen til autoriteten, dog med undtagelse af oplysninger, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009.
   5.   Hvis der inden fristen i artikel 1, stk. 1, første afsnit, separat er indgivet to eller flere ansøgninger for det samme aktivstof, og hver af disse ansøgninger indeholder alle de elementer, der kræves i henhold til artikel 2, meddeler den rapporterende medlemsstat hver ansøgers kontaktoplysninger til den eller de andre ansøgere.
   6.   Kommissionen offentliggør for hvert enkelt aktivstof navnene og adresserne på de ansøgere, hvis ansøgninger er indgivet inden fristen i artikel 1, stk. 1, første afsnit, og indeholder alle de elementer, der kræves i henhold til artikel 2.
   Artikel 4
   Kontakter før indgivelse af supplerende dossierer
   Ansøgeren kan anmode om et møde med den rapporterende medlemsstat og den medrapporterende medlemsstat med henblik på at drøfte ansøgningen.
   Sådanne kontakter før indgivelse af ansøgningen skal i givet fald finde sted før fremlæggelsen af de supplerende dossierer, jf. artikel 6.
   Artikel 5
   Adgang til ansøgningen
   Efter at have modtaget ansøgningen, jf. artikel 3, stk. 4, giver autoriteten straks offentligheden adgang til ansøgningen, dog med undtagelse af oplysninger, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009, medmindre væsentlige samfundsinteresser taler for at give adgang til dem.

      AFDELING 2

         Supplerende dossierer

   Artikel 6
   Fremlæggelse af supplerende dossierer
   1.   Hvis den rapporterende medlemsstat i overensstemmelse med artikel 3, stk. 1, har meddelt ansøgeren, at dennes ansøgning er indgivet inden fristen i artikel 1, stk. 1, første afsnit, og at den indeholder alle de elementer, der kræves i henhold til artikel 2, fremlægger ansøgeren de supplerende dossierer for den rapporterende medlemsstat, den medrapporterende medlemsstat, Kommissionen og autoriteten.
   2.   Indholdet af det supplerende resumé af dossieret og det supplerende fuldstændige dossier skal være i overensstemmelse med artikel 7.
   3.   De supplerende dossierer skal fremlægges senest 30 måneder, inden godkendelsen udløber.
   4.   Hvis mere end én ansøger anmoder om fornyelse af godkendelsen af det samme aktivstof, træffer de pågældende ansøgere alle rimelige foranstaltninger til at fremlægge deres dossierer i fællesskab.
   Hvis alle de berørte ansøgere ikke fremlægger dossiererne i fællesskab, skal begrundelsen herfor angives i dossiererne.
   5.   Ansøgeren kan ved fremlæggelsen af de supplerende dossierer i henhold til artikel 63 i forordning (EF) nr. 1107/2009 anmode om, at visse oplysninger, herunder bestemte dele af dossieret, behandles fortroligt, og han eller hun holder disse oplysninger fysisk adskilt fra de øvrige oplysninger.
   Artikel 7
   Indholdet af de supplerende dossierer
   1.   Det supplerende resumé af dossieret skal indeholde følgende:

               a)

               en kopi af ansøgningen

               b)

               hvis en eller flere andre ansøgere har sluttet sig sammen med ansøgeren eller træder i stedet for denne, navn og adresse på de pågældende andre ansøgere og, hvis det er relevant, navnet på producentsammenslutningen, jf. artikel 1, stk. 3

               c)

               oplysninger om en eller flere repræsentative anvendelser på en afgrøde, der dyrkes i stor udstrækning, i hver zone af mindst ét plantebeskyttelsesmiddel indeholdende det pågældende aktivstof, hvoraf det fremgår, at godkendelseskriterierne i artikel 4 i forordning (EF) nr. 1107/2009 er opfyldt; hvis de fremlagte oplysninger ikke dækker alle zoner, eller hvis de ikke vedrører en afgrøde, der dyrkes i stor udstrækning, begrundes dette

               d)

               data og risikovurderinger, der ikke var en del af godkendelsesdossieret eller senere fornyelsesdossierer, og som er nødvendige:

                           i)

                           for at afspejle ændringer i de retlige krav siden godkendelsen eller sidste fornyelse af godkendelsen for det pågældende aktivstof

                           ii)

                           for at afspejle ændringer i den videnskabelige og tekniske viden siden godkendelsen eller sidste fornyelse af godkendelsen for det pågældende aktivstof

                           iii)

                           for at afspejle ændringer i repræsentative anvendelser eller

                           iv)

                           fordi ansøgningen vedrører en ændret fornyelse

               e)

               resuméer og resultater af forsøg og undersøgelser for hvert punkt i datakravene vedrørende aktivstoffet som fastsat i en forordning om fastsættelse af datakrav til aktivstoffer i henhold til forordning (EF) nr. 1107/2009, for hvilke nye data er nødvendige i medfør af litra d), samt navnet på ejeren af de pågældende forsøg og undersøgelser og på den person eller det institut, der har udført dem, og begrundelsen for, at hvert forsøg og hver undersøgelse er nødvendig

               f)

               resuméer og resultater af forsøg og undersøgelser for hvert punkt i datakravene vedrørende plantebeskyttelsesmidlet, som fastsat i en forordning om fastsættelse af datakrav til plantebeskyttelsesmidler i henhold til forordning (EF) nr. 1107/2009, for hvilke nye data er nødvendige i medfør af litra d), samt navnet på ejeren af de pågældende forsøg og undersøgelser og på den person eller det institut, der har udført dem, for et eller flere plantebeskyttelsesmidler, som er repræsentative for de anvendelser, der er indgivet dokumentation til støtte for, og begrundelsen for, at hvert forsøg og hver undersøgelse er nødvendig

               g)

               hvis det er relevant, dokumentation som omhandlet i artikel 4, stk. 7, i forordning (EF) nr. 1107/2009

               h)

               for hvert forsøg og undersøgelse, hvori hvirveldyr indgår, en beskrivelse af de forholdsregler, der er taget for at undgå dyreforsøg med hvirveldyr

               i)

               en kopi af en ansøgning vedrørende maksimalgrænseværdier, jf. artikel 7 i Europa-Parlamentets og Rådets forordning (EF) nr. 396/2005 (4), hvis det er relevant

               j)

               hvis det er relevant, en kopi af forslaget til klassificering, såfremt det vurderes, at stoffet skal klassificeres eller omklassificeres i henhold til Europa-Parlamentets og Rådets forordning (EF) nr. 1272/2008 (5)

               k)

               en vurdering af alle fremlagte oplysninger

               l)

               en tjekliste, som viser, at det i stk. 3 omhandlede supplerende dossier er fuldstændigt under hensyn til de anvendelser, der ansøges om, med angivelse af, hvilke data der er nye

               m)

               resuméer og resultater af videnskabelig, peer-evalueret alment tilgængelig litteratur, jf. artikel 8, stk. 5, i forordning (EF) nr. 1107/2009.

         2.   De i stk. 1, litra c), omhandlede anvendelser skal, hvis det er relevant, omfatte de anvendelser, der er evalueret i forbindelse med godkendelsen eller efterfølgende fornyelser. Mindst ét af de i stk. 1, litra c), omhandlede plantebeskyttelsesmidler må ikke indeholde andre aktivstoffer, forudsat at et sådant middel findes til en repræsentativ anvendelse.
   3.   Det supplerende fuldstændige dossier skal indeholde de i stk. 1, litra e), f) og m), omhandlede forsøgs- og undersøgelsesrapporter i deres helhed.
   Dossieret må ikke indeholde rapporter om forsøg eller undersøgelser, hvori mennesker forsætligt udsættes for aktivstoffet eller plantebeskyttelsesmidlet, der indeholder dette.
   Artikel 8
   Ansøgningens antagelighed
   1.   Hvis de supplerende dossierer er fremlagt inden fristen i artikel 6, stk. 3, og indeholder alle de elementer, der kræves i henhold til artikel 7, meddeler den rapporterende medlemsstat inden for en måned ansøgeren, den medrapporterende medlemsstat, Kommissionen og autoriteten datoen for modtagelse af de supplerende dossierer, og at ansøgningen kan antages.
   Den rapporterende medlemsstat vurderer anmodninger om fortrolighed. Ved en anmodning om adgang til oplysninger beslutter den rapporterende medlemsstat, hvilke oplysninger der skal behandles fortroligt.
   2.   Hvis de supplerende dossierer er fremlagt inden fristen i artikel 6, stk. 3, men et eller flere af de elementer, der kræves i henhold til artikel 7, mangler, meddeler den rapporterende medlemsstat senest en måned efter modtagelsen af de supplerende dossierer ansøgeren, hvilke elementer der mangler, og fastsætter en frist på 14 dage for fremlæggelse af de pågældende elementer til den rapporterende medlemsstat og den medrapporterende medlemsstat.
   Hvis de supplerende dossierer ved udløbet af denne frist indeholder alle de elementer, der kræves i henhold til artikel 7, følger den rapporterende medlemsstat straks fremgangsmåden i stk. 1.
   3.   Efter at have modtaget meddelelsen om, at ansøgningen kan antages, sender ansøgeren straks de supplerende dossierer til de øvrige medlemsstater, Kommissionen og autoriteten med oplysninger om de dele af dossieret, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009.
   Ansøgeren sender samtidig de supplerende sammenfattende resuméer til autoriteten, dog med undtagelse af oplysninger, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009.
   4.   Autoriteten giver straks offentligheden adgang til de supplerende sammenfattende dossierer, dog med undtagelse af oplysninger, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009, medmindre væsentlige samfundsinteresser taler for at give adgang til dem.
   5.   Efter anmodning fra autoriteten eller en medlemsstat forelægger ansøgeren de dossierer, der er fremlagt med henblik på godkendelsen og efterfølgende fornyelser af godkendelsen, i det omfang den har adgang til dem.
   6.   Hvis de supplerende dossierer ikke er fremlagt inden fristen i artikel 6, stk. 3, eller hvis de supplerende dossierer ved udløbet af den fastsatte frist for fremlæggelse af de manglende elementer, jf. nærværende artikels stk. 2, stadig ikke indeholder alle de elementer, der kræves i henhold til artikel 7, meddeler den rapporterende medlemsstat straks ansøgeren, den medrapporterende medlemsstat, Kommissionen, de øvrige medlemsstater og autoriteten, at ansøgningen ikke kan antages, og begrundelsen herfor.
   Artikel 9
   Udskiftning af ansøger
   En anden producent kan træde i stedet for ansøgeren, således at denne indtræder i alle ansøgerens rettigheder og forpligtelser i henhold til denne forordning, hvis den rapporterende medlemsstat underrettes herom i en fælles erklæring fra ansøgeren og den anden producent. I så fald skal ansøgeren og den anden producent samtidig underrette den medrapporterende medlemsstat, Kommissionen, autoriteten og eventuelle andre ansøgere, der har indgivet en ansøgning vedrørende det samme aktivstof, herom.
   Artikel 10
   Vedtagelse af forordning om ikke at forny godkendelsen
   Kommissionen vedtager en forordning om ikke at forny godkendelsen af et aktivstof i henhold til artikel 20, stk. 1, litra b), i forordning (EF) nr. 1107/2009, hvis ingen af de ansøgninger, der er indgivet for det pågældende aktivstof, kan antages, jf. artikel 3, stk. 3, eller artikel 8, stk. 6, i nærværende forordning.
   KAPITEL 2

      VURDERING

   Artikel 11
   Den rapporterende medlemsstats og den medrapporterende medlemsstats vurdering
   1.   Hvis ansøgningen i henhold til artikel 8, stk. 1, kan antages, udarbejder den rapporterende medlemsstat efter samråd med den medrapporterende medlemsstat senest 12 måneder efter udløbet af fristen i artikel 6, stk. 3, en rapport, hvori det vurderes, om aktivstoffet kan forventes at ville opfylde godkendelseskriterierne som fastsat i artikel 4 i forordning (EF) nr. 1107/2009 (i det følgende benævnt »udkastet til vurderingsrapport vedrørende fornyelse«), og sender rapporten til Kommissionen med kopi til autoriteten.
   2.   Udkastet til vurderingsrapport vedrørende fornyelse skal også indeholde følgende:

               a)

               en anbefaling for så vidt angår fornyelse af godkendelsen

               b)

               en anbefaling med hensyn til, om stoffet bør anses for at være et »lavrisikostof«

               c)

               en anbefaling med hensyn til, om stoffet bør betragtes som kandidat til substitution

               d)

               et forslag til maksimalgrænseværdier for restkoncentrationen, hvis det er relevant

               e)

               et forslag til klassificering eller omklassificering af aktivstoffet i henhold til forordning (EF) nr. 1272/2008, hvis det er relevant

               f)

               en konklusion med hensyn til, hvilke af de nye undersøgelser medtaget i de supplerende dossierer, der er relevante for vurderingen

               g)

               en anbefaling med hensyn til, hvilke dele af rapporten der skal behandles i en eksperthøring i henhold til artikel 13, stk. 1

               h)

               punkter, hvor den medrapporterende medlemsstat var uenig i den rapporterende medlemsstats vurdering.

         3.   Den rapporterende medlemsstat foretager en uafhængig, objektiv og gennemsigtig vurdering på grundlag af den foreliggende videnskabelige og tekniske viden. Den tager hensyn til de supplerende dossierer og, hvor det er relevant, de dossierer, der er fremlagt i forbindelse med godkendelsen og senere fornyelser af godkendelsen.
   4.   Den rapporterende medlemsstat fastslår i første omgang, hvorvidt godkendelseskriterierne i punkt 3.6.2, 3.6.3, 3.6.4 og 3.7 i bilag II til forordning (EF) nr. 1107/2009 er opfyldt.
   Hvis disse kriterier ikke er opfyldt, skal udkastet til vurderingsrapport vedrørende fornyelse kun omfatte disse dele af vurderingen, medmindre artikel 4, stk. 7, i forordning (EF) nr. 1107/2009 finder anvendelse.
   5.   Hvis den rapporterende medlemsstat anmoder om yderligere oplysninger, fastsætter den en frist for, hvornår ansøgeren skal fremlægge disse. Denne frist fører ikke til en forlængelse af den frist på 12 måneder, der er fastsat i stk. 1. Ansøgeren kan i medfør af artikel 63 i forordning (EF) nr. 1107/2009 anmode om, at sådanne oplysninger behandles fortroligt.
   6.   Den rapporterende medlemsstat kan høre autoriteten og anmode andre medlemsstater om supplerende tekniske eller videnskabelige oplysninger. Sådanne høringer og anmodninger fører ikke til en forlængelse af den frist på 12 måneder, der er fastsat i stk. 1.
   7.   Oplysninger, der er fremlagt af ansøgeren uopfordret eller indgivet efter udløbet af den frist, der er fastsat for deres fremlæggelse i medfør af stk. 5, første punktum, tages ikke i betragtning, medmindre de er fremlagt i overensstemmelse med artikel 56 i forordning (EF) nr. 1107/2009.
   8.   Den rapporterende medlemsstat anmoder ved fremlæggelsen af udkastet til vurderingsrapport vedrørende fornyelse for Kommissionen ansøgeren om at fremlægge de supplerende sammenfattende dossierer, ajourført med de supplerende oplysninger, som den rapporterende medlemsstat har udbedt sig i henhold til stk. 5, eller som er fremlagt i overensstemmelse med artikel 56 i forordning (EF) nr. 1107/2009, for den medrapporterende medlemsstat, Kommissionen, de øvrige medlemsstater og autoriteten.
   Ansøgeren kan i medfør af artikel 63 i forordning (EF) nr. 1107/2009 anmode om, at sådanne oplysninger behandles fortroligt. Anmodningen sendes til autoriteten.
   Artikel 12
   Bemærkninger til udkastet til vurderingsrapport vedrørende fornyelse
   1.   Autoriteten sender senest 30 dage efter modtagelsen af udkastet til vurderingsrapport vedrørende fornyelse fra den rapporterende medlemsstat dette til ansøgeren og de øvrige medlemsstater.
   2.   Autoriteten giver offentligheden adgang til udkastet til vurderingsrapport vedrørende fornyelse efter udløbet af en frist på to uger, som den giver ansøgeren til i henhold til artikel 63 i forordning (EF) nr. 1107/2009 at anmode om, at visse dele af udkastet til vurderingsrapport vedrørende fornyelse behandles fortroligt.
   3.   Autoriteten giver i en periode på 60 dage fra den dato, hvor rapporten gøres tilgængelig for offentligheden, mulighed for at fremsætte skriftlige bemærkninger. Bemærkningerne sendes til autoriteten, som samler dem og videresender dem til Kommissionen sammen med sine egne bemærkninger.
   4.   Autoriteten giver offentligheden adgang til de ajourførte supplerende sammenfattende dossierer, dog med undtagelse af oplysninger, for hvilke ansøgeren har fremsat en begrundet anmodning om fortrolighed i henhold til artikel 63 i forordning (EF) nr. 1107/2009, medmindre væsentlige samfundsinteresser taler for at give adgang til dem.
   Artikel 13
   Autoritetens konklusion
   1.   Senest fem måneder efter udløbet af den i artikel 12, stk. 3, omhandlede periode vedtager autoriteten en konklusion på grundlag af den foreliggende videnskabelige og tekniske viden og under anvendelse af de vejledninger, der er til rådighed på tidspunktet for fremlæggelse af de supplerende dossierer, om, hvorvidt aktivstoffet kan forventes at ville opfylde godkendelseskriterierne i artikel 4 i forordning (EF) nr. 1107/2009. Autoriteten foretager om nødvendigt en høring af eksperter, herunder eksperter fra den rapporterende medlemsstat og den medrapporterende medlemsstat. Autoriteten meddeler sin konklusion til ansøgeren, medlemsstaterne og Kommissionen.
   Uanset første afsnit kan Kommissionen straks efter udløbet af den i artikel 12, stk. 3, omhandlede periode meddele autoriteten, at der ikke er behov for en konklusion.
   2.   Efter at have givet ansøgeren to uger til i henhold til artikel 63 i forordning (EF) nr. 1107/2009 at anmode om, at visse dele af konklusionen behandles fortroligt, giver autoriteten offentligheden adgang til konklusionen, dog med undtagelse af oplysninger, for hvilke autoriteten har imødekommet en anmodning om fortrolighed, medmindre væsentlige samfundsinteresser taler for at give adgang til dem.
   3.   Hvis autoriteten vurderer, at der er behov for supplerende oplysninger fra ansøgeren, fastsætter den i samråd med den rapporterende medlemsstat en frist, som ikke må overstige en måned, for ansøgerens fremlæggelse af disse for medlemsstaterne, Kommissionen og autoriteten. Den rapporterende medlemsstat evaluerer senest 60 dage efter datoen for modtagelse af de supplerende oplysninger de modtagne oplysninger og sender sin vurdering til autoriteten.
   Hvis første afsnit finder anvendelse, forlænges den i stk. 1 omhandlede periode med de i nærværende stykke, første afsnit, omhandlede perioder.
   4.   Autoriteten kan anmode Kommissionen om at høre et EU-referencelaboratorium udpeget i henhold til Europa-Parlamentets og Rådets forordning (EF) nr. 882/2004 (6) med henblik på at få efterprøvet, om den analysemetode, ansøgeren foreslår anvendt til bestemmelse af restkoncentrationerne, er tilfredsstillende og opfylder kravene i artikel 29, stk. 1, litra g), i forordning (EF) nr. 1107/2009. Ansøgeren fremlægger efter anmodning herom fra EU-referencelaboratoriet prøver og analysestandarder.
   5.   Oplysninger, der er fremlagt af ansøgeren uopfordret eller indgivet efter udløbet af den frist, der er fastsat for deres fremlæggelse, jf. stk. 3, første afsnit, tages ikke i betragtning, medmindre de er fremlagt i overensstemmelse med artikel 56 i forordning (EF) nr. 1107/2009.
   Artikel 14
   Rapport vedrørende fornyelse og forordning vedrørende fornyelse
   1.   Senest seks måneder efter modtagelsen af autoritetens konklusion eller, når der ikke foreligger en sådan konklusion, efter udløbet af perioden i artikel 12, stk. 3, i nærværende forordning, forelægger Kommissionen en rapport vedrørende fornyelse samt et udkast til forordning for den i artikel 79, stk. 1, i forordning (EF) nr. 1107/2009 nævnte komité.
   Der skal i rapporten vedrørende fornyelse og udkastet til forordning tages hensyn til udkastet til vurderingsrapport vedrørende fornyelse fra den rapporterende medlemsstat, de i artikel 12, stk. 3, i nærværende forordning omhandlede bemærkninger og autoritetens konklusion, hvis en sådan konklusion er fremlagt.
   Ansøgeren skal have mulighed for at fremsætte bemærkninger til udkastet til rapport vedrørende fornyelse inden 14 dage.
   2.   På grundlag af udkastet til rapport vedrørende fornyelse og under hensyntagen til bemærkninger fremsat af ansøgeren inden fristen i stk. 1, tredje afsnit, vedtager Kommissionen en forordning i henhold til artikel 20, stk. 1, i forordning (EF) nr. 1107/2009.
   KAPITEL 3

      OVERGANGSBESTEMMELSER OG AFSLUTTENDE BESTEMMELSER

   Artikel 15
   Overgangsbestemmelser
   Forordning (EU) nr. 1141/2010 finder fortsat anvendelse på fornyelse af godkendelsen af aktivstoffer, der er opført på listen i bilag I til samme forordning.
   Artikel 16
   Ikrafttræden og anvendelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. januar 2013.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 18. september 2012.

            På Kommissionens vegne

         José Manuel BARROSO

            Formand

      (1)  EUT L 309 af 24.11.2009, s. 1.

      (2)  EUT L 322 af 8.12.2010, s. 10.

      (3)  EUT L 200 af 27.7.2012, s. 5.

      (4)  EUT L 70 af 16.3.2005, s. 1.

      (5)  EUT L 353 af 31.12.2008, s. 1.

      (6)  EUT L 165 af 30.4.2004, s. 1.

      BILAG

         Format for ansøgninger, jf. artikel 2, stk. 1

      Ansøgningen, som skal indgives skriftligt, underskrives af ansøgeren og sendes til den rapporterende medlemsstat og den medrapporterende medlemsstat.
      En kopi af ansøgningen sendes til Europa-Kommissionen, GD for Sundhed og Forbrugere, 1049 Bruxelles, Belgien, til Den Europæiske Fødevaresikkerhedsautoritet, Via Carlo Magno 1/A, 43126 Parma, Italien, og til de øvrige medlemsstater.
      MODEL
      1.   Oplysninger vedrørende ansøgeren

                  1.1.

                  Ansøgerens navn og adresse, herunder navnet på den fysiske person, der er ansvarlig for ansøgningen og andre forpligtelser, der følger af denne forordning:

                              1.1.1.

                                          a)

                                          Tlf.

                                          b)

                                          E-mail:

                              1.1.2.

                                          a)

                                          Kontaktperson:

                                          b)

                                          Alternativ kontaktperson:

            2.   Oplysninger, der kan lette identificering

                  2.1.

                  Almindelig betegnelse (foreslået eller accepteret af ISO), hvis det er relevant, med angivelse af varianter deraf, såsom salte, estere eller aminer, som producenten fremstiller

                  2.2.

                  Kemisk betegnelse (IUPAC- og CAS-nomenklatur)

                  2.3.

                  CAS-, CIPAC- og EF-numre (hvis disse foreligger)

                  2.4.

                  Empirisk formel og strukturformel samt molekylmasse

                  2.5.

                  Specifikation af aktivstoffets renhed, udtrykt i g/kg, der så vidt muligt skal være identisk med eller allerede være anerkendt som svarende til, hvad der er angivet i bilaget til Kommissionens gennemførelsesforordning (EU) nr. 540/2011 (1)

                  2.6.

                  Klassificering og mærkning af aktivstoffet i henhold til Europa-Parlamentets og Rådets forordning (EF) nr. 1272/2008 (2) (virkninger på sundhed og miljø).

            3.   Nye oplysninger

                  3.1.

                  Liste over nye oplysninger, der tænkes fremlagt, sammen med en begrundelse for, at de anses for at være påkrævet, jf. artikel 15, stk. 2, i forordning (EF) nr. 1107/2009

                  3.2.

                  Liste over nye undersøgelser, der tænkes fremlagt om hvirveldyr

                  3.3.

                  Tidsplan for eventuelle nye og igangværende undersøgelser.

            Ansøgeren bekræfter, at ovennævnte oplysninger, som fremlægges med ansøgningen, er korrekte.
      Dato og underskrift (den person, der er bemyndiget til at handle på vegne af den under punkt 1.1 nævnte ansøger)

         (1)  EUT L 153 af 11.6.2011, s. 1.

         (2)  EUT L 353 af 31.12.2008, s. 1.